Primul său număr a apărut în anul 1927. În anii 1960 revista "Literární noviny" (condusă de la nr. 23/1964 de criticul literar Milan Jungmann) a avut o mare influență asupra liberalizării progresive a societății cehoslovace. În toamna anului 1967 conducerea Partidului Comunist din Cehoslovacia a încercat să încetinească (sau să stopeze) liberalizarea, iar publicarea revistei "Literární noviny" a fost întreruptă. Acest fapt a provocat un conflict cu aripa liberală a Comitetului Central al Partidului Comunist din Cehoslovacia (căreia i s-au alăturat o parte din staliniștii nemulțumiți de conducerea lui Antonín Novotný). Publicarea revistei "Literární noviny" a fost întreruptă de trei ori în cursul anilor 1960: printr-o intervenție administrativă în anul 1967, prin decizia comitetului redacțional ca urmare a invaziei din august 1968 și în cele din urmă definitiv în mai 1969. Publicația literară a Uniunii Scriitorilor din Cehoslovacia a reapărut în anul 1968 sub numele "Literární listy", iar din anii 1968–1969 sub numele "Listy". "Literární noviny" a fost una dintre cele mai importante platforme de discuții intelectuale din anii 1960, inclusiv în perioada Primăverii de la Praga. Tradiția "Literární noviny" a fost preluată de ziare din exil "Listy", revista opoziției cehoslovace condusă de Jiří Pelikán, acum cu sediul în Republica Cehă (www.listy.cz).